Document ID: 32014R0635

KOMISIJAS ĪSTENOŠANAS REGULA (ES) Nr. 635/2014
(2014. gada 13. jūnijs),
ar ko līdz 2016./2017. tirdzniecības gada beigām atver tarifu kvotu rūpnieciskā cukura importam
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 193. pantu,
tā kā:
(1)
Regulas (ES) Nr. 1308/2013 139. panta 1. punkta a) apakšpunktā ir noteikts, ka produktus, kas minēti regulas 140. panta 2. punktā, var izgatavot, izmantojot cukuru, kurš saražots tādā daudzumā, kas pārsniedz regulas 136. pantā minētās kvotas. Tomēr minētos produktus drīkst izgatavot arī, izmantojot cukuru, kas importēts Savienībā. Lai nodrošinātu piegādes, kas vajadzīgas, lai saražotu minētos produktus, ir lietderīgi apturēt ievedmuitas nodokļa piemērošanu noteiktiem rūpnieciskā cukura daudzumiem.
(2)
Iepriekšējos tirdzniecības gados gūtā pieredze rāda, ka ievedmuitas nodokļa piemērošanas apturēšana attiecībā uz 400 000 tonnu cukura daudzumu tirdzniecības gadā, kas paredzēts Regulas (ES) Nr. 1308/2013 140. panta 2. punktā minēto produktu ražošanai, ir bijusi pietiekama, lai nodrošinātu piegādes, kas vajadzīgas šādu produktu ražošanai Savienībā konkrētajā tirdzniecības gadā.
(3)
Lai ieinteresētajām personām būtu pārliecība, ka piegādes, kas vajadzīgas, lai ražotu produktus, kuri minēti Regulas (ES) Nr. 1308/2013 140. panta 2. punktā, būs pastāvīgi pieejamas katru tirdzniecības gadu līdz kvotu sistēmas darbības beigām, ir lietderīgi noteikt ievedmuitas nodokļa piemērošanas apturēšanu noteiktiem cukura daudzumiem katrā no trijiem turpmākajiem tirdzniecības gadiem laikposmā no 2014./2015. līdz 2016./2017. gadam.
(4)
Turklāt Komisijas Regulas (EK) Nr. 891/2009 (2) 11. pants paredz tarifa kvotas pārvaldību rūpnieciskam importa cukuram ar kārtas numuru 09.4390.
(5)
Tāpēc ir jānosaka rūpnieciskā cukura daudzums, kuram laikposmā no 2014./2015. līdz 2016./2017. tirdzniecības gadam nebūtu jāpiemēro ievedmuitas nodoklis.
(6)
Šajā regulā paredzētie pasākumi ir saskaņā ar Lauksaimniecības tirgu kopīgās organizācijas komitejas atzinumu,
IR PIEŅĒMUSI ŠO REGULU.
1. pants
Katrā no trim tirdzniecības gadiem laikposmā no 2014. gada 1. oktobra līdz 2017. gada 30. septembrim ir apturēta ievedmuitas nodokļa piemērošana 400 000 tonnām rūpnieciskā cukura, ko klasificē ar KN kodu 1701 un pārvalda ar kārtas numuru 09.4390.
2. pants
Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
To piemēro no 2014. gada 1. oktobra līdz 2017. gada 30. septembrim.
Šī regula uzliek saistības kopumā un ir tieši piemērojama visās dalībvalstīs.
Briselē, 2014. gada 13. jūnijā

Labels: 3
17
6